جب رونے بیٹھتا ہوں تب کیا کسر رہے ہے میر تقی میر غزلیں
جب رونے بیٹھتا ہوں تب کیا کسر رہے ہے 
رومال دو دو دن تک جوں ابر تر رہے ہے 
آہ سحر کی میری برچھی کے وسوسے سے 
خورشید کے منہ اوپر اکثر سپر رہے ہے 
آگہ تو رہیے اس کی طرز رہ و روش سے 
آنے میں اس کے لیکن کس کو خبر رہے ہے 
ان روزوں اتنی غفلت اچھی نہیں ادھر سے 
اب اضطراب ہم کو دو دو پہر رہے ہے 
آب حیات کی سی ساری روش ہے اس کی 
پر جب وہ اٹھ چلے ہے ایک آدھ مر رہے ہے 
تلوار اب لگا ہے بے ڈول پاس رکھنے 
خون آج کل کسو کا وہ شوخ کر رہے ہے 
در سے کبھو جو آتے دیکھا ہے میں نے اس کو 
تب سے ادھر ہی اکثر میری نظر رہے ہے 
آخر کہاں تلک ہم اک روز ہو چکیں گے 
برسوں سے وعدۂ شب ہر صبح پر رہے ہے 
میرؔ اب بہار آئی صحرا میں چل جنوں کر 
کوئی بھی فصل گل میں نادان گھر رہے ہے